Polisie: ‘Vorster-moord was nie sluipmoord’Die polisie in Gauteng sê daar is geen bewyse dat die moord op die voormalige krieketspeler, Louis Vorster, ŉ sluipmoord was nie. Vorster (46) is Dinsdagmiddag by ŉ vulstasie in Muldersdrift doodgeskiet. Daar is vroeër berig dat Vorster glo ŉ sakkie diamante by hom gehad het en dat dit moontlik die rede was vir die aanval. ŉ Polisiewoordvoerder, lt. kol. Tshisikhawe Ndou, het ŉ beroep gedoen op mense met inligting om na vore te kom. Ndou sê dit is nog nie duidelik of Vorster wel diamante by hom gehad het nie. “Indien enigiemand weet wat in die pakkie was moet hulle die polisie kontak.” Volgens die polisie het Vorster die vulstasie probeer verlaat toe twee mans in ŉ Volkswagen sy weg geblokkeer het. Een van die mans het na Vorster se venster geloop en hom doodgeskiet. Hy is op die toneel dood verklaar. Die ander man het na die passasierskant geloop waar hy ŉ pakkie gegryp het voor hulle op die vlug geslaan het. Die polisie ondersoek ŉ saak van moord.